Ի դեպ, հայտնի է, որ բացի Գայանյան դպրոցից՝ 20-րդ դարասկզբին Երևանում երգչախմբեր են գործել նաև ուսուցչական սեմինարիայում և Հռիփսիմյան գիմնազիայում: Նշենք, որ Երևանի մշակութային կյանքում կարևոր իրադարձություններ էին Էջմիածնի Գևորգյան ճեմարանի 85 սաներից բաղկացած Կոմիտասի երգչախմբի համերգը 1906 թ. և Արմեն Տիգրանյանի «Անուշ» օպերայի ներկայացումը հեղինակի բեմադրությամբ 1913-ին։ Բացի այդ, քաղաքում ձևավորված էր արդեն փողային նվագախմբերի ելույթների կազմակերպման ավանդույթը զբոսայգիներում, ինչպես նաև առանձին սրահներում՝ պարահանդես-համերգների։